عبید_اعظم_اعظمی
جو مزاج داں تھے زمین کے، وہ زمیندار چلے گئے
معزز قارئین کچھ ادبی شخصیتیں ایسی ہوتی ہیں کہ جن کے دنیا سے چلے جانے کے بعد ان کی ادبی خدمات کا اعتراف کیا جاتا ہے لیکن چند شخصیتیں ایسی ہو تی ہیں جو اپنی زندگی میں ہی ادب کا حصہ بن جایا کرتی ہیں استاذالشعرا جناب عبید اعظم اعظمی کا شمار عصر حاضر کے ایسے ہی ان چند شعرا میں ہوتا ہے جن کی فنی و ادبی حیثیت کا احاطہ کرنا مجھ جیسے طالب علم کے لئے بے حد مشکل امر  ہے- زمانہ طالب علمی میں ہی اپنے بیان کی لذت اور ندرت خیال کہ وجہ سے انہوں نے ادبی حلقوں کو نہ صرف چونکایا بالکہ مختصر وقت میں اپنی تخلیقات سے ایک عہد کو متاثر کیا موصوف کو فن عروض پر بھی بڑی دسترس حاصل ہے میری معلومات کے مطابق 28 نئی سالم بحریں اور 28 رباعی کی نئ بحریں انہوں نے ایجاد کی ہیں ان بحور و اوزان کے علاوہ عبید اعظم اعظمی نے ایک ایسی بحر بھی ایجاد کی ہے جس میں خلیل ابن احمد کے زمانے سے لیکر آج تک ایجاد ہونے والی تمام بحروں کے اوزان موجود ہیں ایجاد شدہ بحروں کے علاوہ اس ایک بحر میں بہت ساری بحریں موجود ہیں اسلئے اس کا نام بحر اعظم رکھا گیا ہے ان تمام بحور کے متعلق ماہنامہ شاعر اور اردو چینل میں مضامین شائع ہو چکے ہیں میرے خیال میں عصر حاضر کے بہت کم شعرا کو  یہ اعزاز حاصل ہے جنہوں نے ساٹھ سےزائد نئ  بحروں کو ایجاد کرکے قابل ستائش کار نامہ انجام دیا ہے  اسلئے فن عروض کی معلومات پوری اردو دنیا کے ادبی منظر ناموں میں عبید اعظم اعظمی کے تعارف کا قوی حوالہ بن چکی ہے، ان کی فکر کی گہرائی شعری اظہار اور لفظوں کے انتخاب سے ظاہر ہے کہ ان کا شعری مطالعہ بہت وسیع ہے نیز وہ فن شاعری کے تمام اصولوں سے مکمل طور پر واقف ہیں ان کا شعری مجموعہ لازوال  طباعت کے مراحل میں ہے انشاءاللہ بہت جلد زیور طبع سے آراستہ ہوکر منظر عام پر ہوگا علاوہ ازیں عبید اعظم اعظمی اردو اخبارات مختلف رسائل و جرائد سے بھی مستقل مزاجی کے ساتھ وابستہ ہیں - اپنی نوک قلم اور اپنےاعجاز سخن کے ذریعے  اردو زبان و ادب کی بقا کے لئے نہایت سنجیدگی کے ساتھ کوشاں ہیں  بحیثیت انسان بھی عبید اعظم اعظمی  کا کوئ ثانی نہیں ہے اسلئے ان کی شاعری میں انسانی رشتوں کی پاسداری امید کی کرنیں خیالات کی گہرائی اور اظہار کا خوبصورت انداز نمایاں نظر آتا ہے وہ اپنی شاعری میں اپنے جذبوں کی بھر پور انداز میں عکاسی کرتے ہوئے نظر آتے ہیں اس کے علاوہ لفظوں کا رکھ رکھاؤ اس کا انتخاب بھی ان کے کلام کے حسن میں اضافہ کرتا ہے  جناب عبید اعظم اعظمی  یوں بھی مجھے بہت عزیز ہیں کہ ان کے دل میں  اردو زبان و ادب کی محبت اور فروغ اردو کا جذبہ بدرجئہ اتم موجود ہےجس کا عملی ثبوت یہ ہے کہ  نئ نسل کے سیکڑوں شعرا کی طویل عرصے سے وہ رہنمائی فرما رہے ہیں  ممبئ  یونیورسٹی میں بہت سے طلباء ان کے زیر سایہ شاعری میں ڈپلومہ کی ڈگری حاصل کر چکے ہیں انہوں نے کرلا کے ممتاز سیاست داں جناب اشرف اعظمی کی درخواست پر مجھے بھی اپنی شاگردی میں قبول فرمایا نیز بغیر کسی مفاد کے ادب کے سچے مبلغ کی طرح نہایت خلوص و دیانت داری کے ساتھ میری رہنمائی فرمائ   عبید اعظم اعظمی کی دعائیں ان کی محبتیں ان کی یادیں ان کے زیر سایہ گزارے ہوئے ادبی لمحات مری زندگی کا قیمتی سرمایہ ہیں یہ میری خوش بختی ہے کہ ان کے ساتھ ہندوستان کے درجنوں مشاعروں میں شرکت کی سعادت حاصل کر چکا ہوں سولا پور کا ایک تاریخ ساز مشاعرہ ہمیشہ میرے حافظے میں محفوظ رہے گا جس نے عبید اعظم اعظمی کی شاعرانہ عظمتوں کو میری نظر میں بہت بلند کر دیا تھا-اس مشاعرے کی مختصر روداد یہ ہے کہ میں اپنے شعری سفر کے ابتدائی دور میں عبید اعظم اعظمی کی شفارش پر  ان کے ہمراہ  سولا پور غالب اکیڈمی کے ایک با وقار ادبی مشاعرے میں شریک ہوا  اس وقت ممبئ مہاراشٹر کے کچھ عوامی مشاعروں میں اپنے سینئر شعرا سے میں  زیادہ کامیاب ہو رہا تھا  لہذا مجھے  خوش فہمی تھی کہ سولا پور کا  مشاعرہ بھی میرے نام سے منسوب ہوجائے گا -لیکن عبید اعظم اعظمی کے ساتھ سولا پور اسٹیشن پہونچ کر ان کے شاندار استقبال کو دیکھ کر مجھے یہ اندازہ ہوگیا تھا کہ عبید اعظم اعظمی سولا پور کی ادبی فضا میں بیحد مقبول ہیں - بعد ازیں ہوٹل کے کمرے میں  پہونچ کر میں نے دیکھا عبید اعظم اعظمی سے ملنے جلنے  والے ادبا شعرا کی تعداد لگاتار بڑھ رہی ہے  مقامی اخبار کے نمائندے ان کا انٹرویو کر رہے تھے مشاعرے میں مدعو شعرا کے علاوہ علاقائی شعرا بھی بطور اصلاح انہیں اپنا کلام  سناکر مشورہ لے رہے تھے عبید اعظم اعظمی کی قدر ومنزلت دیکھر مجھے ان کا شاگرد اور اپنے شاعر ہونے پر بے پناہ فخر محسوس ہو رہا تھا،  تاہم احساس کمتری سے  ایک ڈرے سہمے طفل کی طرح میں  خاموش بیٹھ کر سب کی باتیں بغور سماعت کر رہا تھا احساس کمتری میں مبتلا پاکر مثبت اور حوصلہ افزا جملوں سے  استاذ گرامی عبید اعظم اعظمی مجھے دولت اعتماد سے نواز رہے تھے یہ ان کی اعلیٰ ظرفی و کشادہ دلی تھی ،اب میرا اعتماد  بھی مجھے یہ یقین دلا رہا تھا کہ مجھے سماعت کرنے کے بعد یہ تمام لوگ میرے مرید ہوجائیں گے بہر کیف مشاعرے کا آغاز ہوا چاہتا تھا تمام شعرا کے ہمراہ بڑے حوصلے کے ساتھ میں  مشاعرہ گاہ پہونچا تو نوجوان شاعر آصف اقبال ابتدائی نظامت فرمارہےتھے شمع فروزی اور رسم گل پوشی کے بعد ممبئ کے معروف شاعر قاسم امام کی نظامت میں غزل کے دور کا خوبصورت آغاز ہوا ابتدا میں ہی مشاعرے کے پہلے شاعر آصف اقبال نے اپنے خوبصورت کلام سے مشاعرے کو آسمان پر پہونچا دیا درمیان میں ناظم مشاعرہ نے مختصر تعارف کے ساتھ مجھے مائک پر آنے کی دعوت دی- پڑھے لکھے باشعور اہل علم و دانش سامعین نے مری غزل کے کسی شعر پر کچھ خاص ردعمل کا اظہار نہیں کیا اسلئے چند شعر پڑھنے کے بعد میں نےمحسوس کیا کہ مجھے اپنی نشست لے لینی چاہئے چنانچہ میں اپنی آبرو بچاکر  بیٹھ گیا لیکن مشاعرے کے جس حصے میں جناب عبید اعظم اعظمی کے نام کا اعلان کیا گیا پورا ہال تالیوں سے گونج اٹھا سامعین کرام کھڑے ہوکر ان کے تئیں اپنی عقیدت و محبت کا ثبوت پیش کر رہے تھے میں اپنی نشست پر بیٹھا  حیرت و استعجاب میں ڈوب کر  بہت متحیرانہ انداز میں یہ روح پرور مناظر دیکھ رہا تھا عبید اعظم اعظمی شعر پڑھ رہے تھے ان کا ہر شعر اور اس پر سامعین کا رد عمل لمحہ لمحہ تاریخ رقم کر رہا تھا ہر طرف ماشاءاللہ سبحان اللہ واہ واہ مکرر ارشاد کی صدائیں بلند ہو رہی تھیں حسب فرمائش عبید اعظم اعظمی دیر تک اپنے کلام سے سامعین کو محظوظ کرتے رہے مشاعرے کے اختتام پر بھی لوگ عبید اعظم اعظمی سے  مصافحہ کرکے گلے مل کر آٹو گراف لیکر   انہیں اپنی محبتوں سے نواز رہے تھے مشاعروں میں خالص ادبی شاعری سناکر اس طرح سرمایئہ داد_و تحسین وصول کرتے ہوئے میں نے بہت کم شعرا کو دیکھا ہے, دعا ہے اللہ مجھے ان کی سرپرستی سے کبھی محروم نہ کرے، نمونئہ کلام حاضر ہے